《自画万壑松风图歌赠天台朱秉中梅花巢一作轓》
明代·虞堪

天台万八千丈山，桃花久不留人间。上当牛斗开天关，仙人几人招我穷幽攀。

琼台玉阙迥寂寞，石桥且滑空潺湲。曾识高人姓朱者，读书缚屋莲峰下。

一从画得龙马神龟文，走献天子登天阍。天子莫可官，归来老田野。

最喜两儿郎，绿发更萧洒。大者赋远游，不肯卑微休。

仲也谁与俦，爱我画沧洲。聊将水墨趣，写此空岩秋。

雁荡云连赤城暮，潇湘雨里苍梧愁。我爱仲也琴，倾耳大赏音。

南风散五弦，为我开烦襟。栖乌夜啼秋月堕，黄鹂晓啭春花深。

君不见画中绝是琴中趣，万壑秋风满松树。应有梅花可结巢，随意青山看云去。

作者简介：元末明初苏州府长洲人，字克用，一字胜伯。元末隐居不仕。家藏书甚富，手自编辑。好诗，工山水。洪武中为云南府学教授，卒官。有《希澹园诗集》。